གཞན་ཡང་ང་ཚོས་ཏུན་ཧོང་གི་ཡིག་རྙིང་ལ་འཁོད་པའི་སྤུ་རྒྱལ་བཙན་པོའི་བཙུན་མོ་རྣམས་ཀྱི་མཚན་བྱང་ལ་གཞིགས་ཚེ།ཁྲི་ཐོག་རྗེ་བཙན་མན་གྱི་བཙུན་མོ་སོ་སོའི་མཚན་བྱང་ལས་གསལ་བཤད་བྱེད་ཐུབ་པར་ཉེ་དུ་གཉེན་སྒྲིག་གི་ལུགས་སྲོལ་ལ་རྩ་བའི་ཆ་ནས་འགྱུར་ལྡོག་བྱུང་སྟེ་ཕ་རྒྱུད་རུས་ཚིགས་བདུན་དང་མ་རྒྱུད་རུས་ཚིགས་བཞི་ཞེས་པའི་བརྩི་སྟངས་ལྟ་བུ་ཞིག་ཏུ་འཕོ་འགྱུར་བྱུང་ཡོད་པ་ཤེས་རྟོགས་བྱེད་ཐུབ་ཅིང་།དེ་ཡང་བོད་ཀྱི་ལོ་རྒྱུས་སྤྱི་དོན་པདྨ་རཱ་གའི་ནང་དོན་ལ་གཞིགས་ཚེ་སྤུ་རྒྱལ་བཙན་པོ་ཁྲི་སྲོང་ལྡེའུ་བཙན་དང་།ཁྲི་ལྡེ་སྲོང་བཙན།ཁྲི་རལ་པ་ཅན།དར་མ་འུ་དུམ་བརྟན་བཅས་ཀྱིས་བཙུན་མོ་མང་པོ་བསུས་ཡོད་པ་མ་ཟད།བཙུན་མོ་འགའ་རེའི་རུས་རྒྱུད་ནི་རང་ཉིད་ཀྱི་ཡུམ་དང་རུས་ཚན་གཅིག་ཏུ་འགྱུར་པ་ཡོད་པ་མཐོང་ཐུབ་མོད།དེ་དག་གིས་རིགས་རྒྱུད་སྐྱེ་སྲིང་ངམ་རིགས་སྲས་འཁྲུངས་ཡོད་མེད་ལ་བལྟས་ཚེ།མང་དག་གཅིག་ནི་བཙུན་མོའི་མིང་ཙམ་ལས་རིགས་སྲས་འཁྲུངས་མེད་པ་ཤེས་ལ།དེ་བས་བཙན་པོ་རྣམས་ཀྱིས་མི་རབས་བཞིའམ་ལྔའི་ནང་ཚུན་དུ་གྱུར་པའི་མ་རྒྱུད་ཀྱི་བཙུན་མོ་རྣམས་ལ་རིགས་སྲས་སྤེལ་མེད་པ་མཐོང་ཐུབ་ཅིང་།དེ་དག་ལས་བཙན་པོ་དེ་རྣམས་ཀྱི་དུས་སྐབས་ཙམ་ནས་ཉེ་དུ་གཉེན་སྒྲིག་བྱེད་པར་འཛེམ་བྱ་བྱེད་པའི་འདུ་ཤེས་ཆགས་ཡོད་པ་ཤེས་ཐུབ་ལ།དེ་བས་རང་ཉིད་ཀྱི་གཉེན་ཚན་དུ་གྱུར་པའམ་ཞང་ཕྱོགས་ཀྱི་བཙུན་མོ་མང་དག་ཅིག་བསུ་བའི་རྒྱུ་མཚན་ཡང་སྐབས་དེ་ཤེད་ཀྱི་བདེ་འཇགས་དང་ཕན་ཚུན་གྱི་རོགས་རེས།ཡིད་རྟོན་སོགས་ཕྱོགས་ཡོངས་ལ་དམིགས་པར་སེམས།།